Ján Uličiansky

Ján Uličiansky (* 29. október 1955, Bratislava – † 3. máj 2024, tamže) bol slovenský spisovateľ, dramatik, dramaturg, režisér a vysokoškolský pedagóg.
Životopis.
Absolvoval štúdium réžie a dramaturgie na Bábkarskej katedre Divadelnej fakulty Akadémie múzických umení v Prahe. Ako režisér pracoval v rokoch 19791986 v Bábkovom divadle v Košiciach. V roku 1988 sa stal dramaturgom Slovenského rozhlasu v Bratislave, kde pracoval do roku 2007 ako dramaturg hier pre mládež, šéfdramaturg Hlavnej redakcie pre deti a mládež či team-líder dramaturgie Literárno-dramatického centra.
V rokoch 19912024 pôsobil na Divadelnej fakulte VŠMU. V januári 2009 ho vymenovali za profesora v odbore divadelné umenie. Ako vedúci Katedry bábkarskej tvorby DF VŠMU pracoval v rokoch 20112015. Po krátkej spolupráci s televíziou Markíza (2007) pôsobil v rokoch 20122018 na Odbore výskumu programu a vývoja formátov RTVS.
Ako spisovateľ debutoval v roku 1974 rozhlasovou rozprávkou "Aťa a jej priatelia", dva roky nato napísal hru "Tik Tak", ktorú neskôr prepísal aj do divadelnej podoby. Jeho literárnym debutom bola kniha rozprávok "Adelka Zvončeková". Vo svojej literárnej tvorbe sa venuje predovšetkým detskému čitateľovi, divákovi a poslucháčovi. Je autorom viacerých rozprávkových titulov: "Snehuliacke ostrovy", "Máme Emu", "Veverička Veronka", "Drak Plamienok", "Pán Prváčik", "Podivuhodné príbehy siedmich morí", "Čarovný chlapec", "Tri hádanky (o bábkovom divadle)", "Kocúr na kolieskových korčuliach", "Štyria škriatkovia a víla", "Malá princezná", "Analfabeta Negramotná", "Leonardo, kocúr z ulice", "Malá víla, Max a Lea", "Pán Nápad zachraňuje svet". Viaceré jeho knihy pre deti boli preložené do češtiny, taliančiny, francúzštiny, ruštiny, nemčiny, litovčiny či angličtiny.
Pre deti napísal aj bábkové hry "Čáry Máry Fuk" (1978), "Janko Pipora" (1983), "Bohatier Kremienok" (1987), "Peter Kľúčik" (1996), "Prípad hrášok" (2004), "Čarodejníkov učeň" (2006), "Panáčik" (2012) a iné. Pôvodný muzikál "Veveričky", na ktorom sa podieľal aj režijne, sa v Divadle Andreja Bagara v Nitre v rokoch 20072013 dočkal 92 repríz. V novembri 2008 uviedla Činohra Slovenského národného divadla v Bratislave v autorskej réžii jeho rozprávkovú hru "Kocúr na kolieskových korčuliach". V roku 2010 sa v Činohre Štátneho divadla v Košiciach uskutočnila premiéra rozprávky "Štyria škriatkovia a víla" z jeho autorskej a režijnej dielne. V tom istom roku režíroval operu Benjamina Brittena "Kominárik" v Opere SND. Komédiu "Zvonkohra" o košickej Urbanovej veži napísal a zrežíroval pre Bábkové divadlo Košice v roku 2013.
Do slovenskej dramatickej tvorby sa zapísal aj ako autor hier pre dospelých, predovšetkým divadelnou hrou "Alergia", ktorú uviedla Činohra SND v roku 1994, na jej báze v roku 1997 vznikol aj televízny film "Alergia". V roku 1998 uviedli na základe jeho scenára televízny film "Obrus s monogramom". Pre rozhlas napísal a zrežíroval minidrámy "Kľúče" v rámci cyklu Čakanie na Nežnú či "Aréna Verona" v rámci cyklu Dozvuky Nežnej. Pôvodný rozhlasový muzikál Potlesk bol vytvorený na počesť Storočnice slovenského divadla. Pre rozhlas i divadlo dramatizoval aj viaceré tituly svetovej i slovenskej klasiky ako sú "Peter Pan" či "Malá morská víla".
Na báze jeho rozprávok vznikli aj televízne seriály "Snehuliacke rozprávky", "Máme Emu", "Hrdinovia siedmich morí". Bol autorom námetu a kreatívnym producentom detského zábavno-vzdelávacieho programu "Trpaslíci", vysielaného v RTVS.
Dlhé roky bol prezidentom Slovenskej sekcie IBBY. Za RTVS sa dlhé roky aktívne spolupodieľal na festivale rozhlasových hier "Zázračný oriešok" v Piešťanoch. Od roku 2021 bol členom Rady RTVS.